Regionsudvalgets udtalelse om Forslag til Europa-Parlamentets og Rådets direktiv om kvaliteten af badevand

(2003/C 244/07)

REGIONSUDVALGET HAR -

under henvisning til Kommissionens Forslag til Europa-Parlamentets og Rådets direktiv om kvaliteten af badevand (KOM(2002) 581 endelig - 2002/0254 (COD)),

under henvisning til Rådets beslutning af 13. november 2002 om i henhold til EF-traktatens artikel 175 at anmode om Regionsudvalgets udtalelse,

under henvisning til præsidiets beslutning af 23. januar 2003 om at henvise det forberedende arbejde til Underudvalgt for Bæredygtig Udvikling,

under henvisning til Regionsudvalgets udtalelse om Kommissionens meddelelse til Europa-Parlamentet og Rådet "Udarbejdelse af en ny badevandspolitik", (CdR 97/2001 fin)(1),

under henvisning til forslag til Regionsudvalgets udtalelse (CdR 17/2003 rev.), som blev vedtaget af Underudvalget for Bæredygtig Udvikling den 20. februar 2003 med Francesc Antich I Olivier, leder af lokalregeringen for Balearerne (E/PSE), som ordfører,

og ud fra følgende betragtning, Traktaten om Den Europæiske Union foreskriver, at miljøhensyn skal indarbejdes i EU's politik, navnlig for at sikre en bæredygtig udvikling -

på sin 49. plenarforsamling den 9. og 10. april 2003 (mødet den 9. april) enstemmigt vedtaget følgende udtalelse.

1. Generelle bemærkninger

1.1. Regionsudvalget hilser forslaget til Europa-Parlamentets og Rådets direktiv om kvaliteten af badevand velkommen. Anvendelsen af de nye bestemmelser vil forbedre beskyttelsen af EU-borgernes og badegæsternes sundhed betydeligt og vil samtidig være til stor gavn for miljøet.

1.2. Regionsudvalget mener, at denne politik kan bidrage til en sammenhængende og bæredygtig økonomisk udvikling, som især vil være et fremskridt for de miljøbevidste borgere. Turist- og fritidssektoren har afgørende betydning for mange af EU's medlemsstater og kan kun have gavn af strengere normer for vandkvaliteten, som skaber sikkerhed og tillid hos forbrugerne og brugerne.

1.3. Direktivet vil ligeledes bidrage til en bedre information af forbrugerne og brugerne og dermed styrke sikkerheden omkring badevandskvaliteten, idet det er direktivets hovedsigte at beskytte sundheden og miljøet set i sammenhæng med den økonomiske og sociale udvikling.

1.4. Direktivet fastsætter, at områder, der rammes af naturkatastrofer kan fjernes fra listen. De alvorlige konsekvenser det har, hvis skibe som Erika og Prestige forliser, taler for, at de sikkerhedsforanstaltninger, der fastsættes i direktivet, også kommer til at gælde ulykker af denne art.

1.5. Med henvisning til de principper, som hvidbogen om styreformer i EU tager udgangspunkt i, er det efter Regionsudvalgets mening nødvendigt i højere grad at inddrage de regionale og lokale myndigheder i gennemførelsen af direktivet om badevandskvalitet. Dette vil gøre det muligt at anvende direktivet mere effektivt og indpasse det bedre i konkurrenceordningen i de enkelte medlemsstater, især på regionalt og lokalt plan.

1.6. Regionsudvalget understreger, hvor vigtigt det er for sundheden, at badevandskvaliteten er tiptop. Derfor påhviler der medlemsstaterne den vigtige forpligtelse at informere offentligheden. Der bør gives aktuel information herom på hvert enkelt badested. Informationen skal være klar, let at forstå, ikke teknisk og umiddelbart tilgængelig. Det er således vigtigt at anvende samme kriterier for informationen og udnytte de muligheder, som informationssamfundet giver for at nå dette mål. Her er de lokale og regionale myndigheders indsats af afgørende betydning. De krav, der stilles til de offentlige myndigheders informationsformidling om badevand, bør ligge på linie med kravene i det nye direktiv om offentlig adgang til miljøoplysninger. Derfor bør oplysningernes udformning i overensstemmelse med subsidiaritetsprincippet overlades til de lokale og regionale myndigheder. Direktivet bør begrænse informationspligten til følgende minimumskrav:

- generel beskrivelse af badevandet uden henvisning til badevandsprofilen

- fremstilling og vurdering af de aktuelle undersøgelsesresultater samt badevandets klassificering i de seneste tre år

- fjernelse fra badevandslisten om nødvendigt med begrundelse.

1.7. Regionsudvalget bifalder direktivets indfaldsvinkel om forbedring af sundhedsniveauet gennem en fremsynet forvaltning af badeområder, som går videre end gennemførelse af de nødvendige regelmæssige tekniske analyser. Denne nye indfaldsvinkel gør det langt nemmere for de kompetente myndigheder på de enkelte niveauer at tage forvaltningsinitiativer. Sådanne initiativer kan bedre afpasses efter de særlige forhold, der gør sig gældende såvel i ferskvandsområder som langs kysterne.

1.8. Regionsudvalget støtter klassificeringen af badeområdernes kvalitet i ringe, god og udmærket. Selvom et badeområde ud fra et rent sundhedsmæssigt synspunkt bør karakteriseres som enten egnet eller uegnet, vil den foreslåede skelnen mellem to typer egnet badevand belønne de myndigheder, som gør mest for at opnå den bedst mulige kvalitet. Denne nuancering vil desuden tilskynde til en stadig forbedring af de områder, der er egnede til badning.

1.9. Regionsudvalget bifalder, at det nye direktiv opererer med færre parametre og dermed begrænser omkostningerne, men gør dog opmærksom på, at vurderingsmetoden kan føre til utroværdige resultater. Derfor ønsker Regionsudvalget en mere fleksibel procedure, som om nødvendigt kan ændres. Der skal stadig være mulighed for at indføre nye parametre, såfremt de videnskabelige og tekniske fremskridt tilsiger visse prøver. Man bør kunne foretage sådanne forbedringer uden at skulle igennem en revision af direktivet.

1.10. Regionsudvalget bifalder, at direktivet udtrykkeligt anfører toksisk fytoplanktonopblomstring og makroalgevækst, hvilket Regionsudvalget krævede i sin tidligere udtalelse (CdR 97/2001 fin). Regionsudvalget anbefaler ligeledes at tage højde for fænomenet planteslimforurening. Regionsudvalget mener, at man bør fortsætte undersøgelserne af disse fænomener og deres indvirkning på de badendes sundhed, økosystemerne og badevandskvaliteten.

1.11. Regionsudvalget gør opmærksom på de problemer, der kan opstå, når badevand ligger i habitat- og fuglebeskyttelsesområder og benyttes af et stort antal vandfugle. Af hensyn til berettigede fritidsinteresser må der findes en passende løsning på dette problem.

2. Bemærkninger vedrørende de regionale og lokale myndigheders prioriteringer

2.1. Eftersom det nye direktiv om badevand indebærer, at ansvaret fordeles hensigtsmæssigt mellem EU, medlemsstaterne og regionerne, finder Regionsudvalget det nødvendigt, at de regionale og lokale repræsentanter deltager aktivt i forskriftsudvalget og det udvalg, der er omtalt i artikel 20.

2.2. I overensstemmelse med direktivet er det afgørende, at de regionale og lokale myndigheder deltager i udformningen af kanalerne for information til brugerne for at gøre informationen mere gennemsigtig og således øge brugertilliden.

2.3. I henseende til analysen af konsekvenserne for budgettet og virksomhederne er en forbedring af badevandskvaliteten forbundet med positive eksternaliteter, som bidrager direkte til en forbedring af folkesundheden, det økonomiske og sociale velfærd for dem, der bor i de pågældende område og den bæredygtige udvikling af turistsektoren. Kommissionen bør i samarbejde med de lokale og regionale myndigheder analysere de potentielle konsekvenser for turistsektorens bæredygtighed nærmere. I analysen bør indgå en beregning af de omkostninger, som lokalsamfundene vil skulle afholde, hvis de må lukke badeområder for at efterleve de nye højere krav som foreslået af Kommissionen.

2.4. Da medlemsstaternes overvågningsforpligtelser skal varetages af de lokale og regionale myndigheder, er det Regionsudvalgets opfattelse, at direktivets anvendelsesområde bør begrænses til badning. Inddragelse af andre fritidsaktiviteter må afvises, og henvisninger til sådanne bør udgå. Kvalitetskravene til vand beregnet til andre fritidsaktiviteter må i givet fald fastlægges i et søsterdirektiv.

2.5. Selv om Kommissionen ganske vist har foretaget en række undersøgelser for at udarbejde direktivet, slår Regionsudvalget til lyd for en mere detaljeret og repræsentativ evaluering af de omkostninger, der vil være forbundet med gennemførelsen af ændringerne.

3. Anbefalinger

Regionsudvalget ønsker følgende ændringer i forslaget til Europa-Parlamentets og Rådets direktiv om kvaliteten af badevand

3.1. På baggrund af de omfattende foranstaltninger, som er forbundet med opstilling af en badevandsprofil iht. artikel 6, bør dette kun være obligatorisk for badevand, hvis kvalitet er klassificeret som "ringe" iht. artikel 9.

3.2. Artikel 6: I lyset af de ulykker, hvori tankskibene Erika og Prestige var involveret - blot nogle af de utallige ulykker langs den europæiske kyst med alvorlige konsekvenser for miljøet - foreslår Regionsudvalget, at man undersøger, hvordan man kan genoprette de alvorlige skader på vandtilstanden og brugernes tillid. En midlertidig fjernelse fra listen over badeområder i disse og andre lignende tilfælde er en af de muligheder, som direktivet bør indeholde. Det er ikke hensigten at give de badeområder, der rammes af miljøkatastrofer, et dårligere image, men det skal altid sikres, at et områdes genoptagelse på listen sker med fuld garanti for sikkerhed og sundhed.

3.3. Artikel 7, stk. 4 og 5: Det foreslås, at bestemmelsen om ophævelse af overvågningstidsplanen også kan tages i anvendelse ved menneskeskabte katastrofer, såsom Prestige- og Erika-tankskibshavarierne.

3.4. Det er Regionsudvalgets opfattelse, at en eventuel oversvømmelse går så meget ud over vandkvaliteten, at overvågningstidsplanen i så fald bør udskydes. Kommissionen bør have meddelelse herom samtidig med den årlige rapport om badesæsonen.

3.5. Artikel 12, stk. 3: Direktivet bør sikre, at der stilles de nødvendige materielle ressourcer til rådighed for de berørte myndigheder, som i mange tilfælde er de regionale og lokale, så de har den fornødne kapacitet til at sætte ind i nødsituationer. Opstilling af beredskabsplaner iht. artikel 12 bør begrænses til tilfælde, hvor der foreligger en ekstremt kritisk situation. Eventuelt kunne det overvejes helt at lade artikel 12 udgå.

3.6. Regionsudvalget foreslår, at direktivforslagets artikel 13 i overensstemmelse med de generelle bemærkninger i punkt 1.9 udvides med en såkaldt discounting-regel. Herefter anses badevand også for at være i overensstemmelse med direktivet, hvis:

- der i tilfælde af en enkeltstående overskridelse af grænseværdierne ved de relevante efterkontroller og -analyser ikke konstateres yderligere overskridelser af grænseværdierne og

- de ansvarlige myndigheder har givet offentligheden den fornødne information eller udstedt et kortvarigt badeforbud i den periode, hvor grænseværdierne har været overskredet.

3.7. Artikel 16, stk. 1: Det bør udtrykkeligt fastsættes, at de regionale og lokale myndigheder deltager direkte i fremskaffelse og udbredelse af information om badevandstilstanden. Informationen vil dermed blive bedre, fordi det er de regionale og lokale myndigheder, der bedst kender området og målgruppen.

3.8. Artikel 16: Der bør indføres et nyt stk. 5, som fastsætter en praktisk model for information af offentligheden, der skal anvendes i hele EU. I dette øjemed opfordres Kommissionen til finansiere pilotprojekter i forskellige europæiske regioner til udvikling af en sådan model såvel for ferskvands- som kystområder. Sådanne projekter skal gennemføres i løbet af den toårige periode, som er fristen for direktivets gennemførelse.

3.9. Artikel 20: Regionsudvalget foreslår, at regioner og kommuner skal kunne bidrage til udformningen af de teknisk-videnskabelige detaljer i direktivet, da det er dem, som bedst ved, hvordan badevandets tilstand er. De regionale og lokale myndigheder bør også være repræsenteret i det udvalg, som bistår Kommissionen ved den tekniske tilpasning af dette direktivet.

3.10. Bemærkninger til finansieringsoversigten: for at kunne gennemføre de pilotprojekter, der foreslås i ovennævnte punkt 3.5, må der afsættes flere midler til dækning af de hermed forbundne omkostninger.

Bruxelles, den 9. april 2003.

Albert Bore

Formand for

Regionsudvalget

(1) EFT C 357 af 14.12.2001, s. 51.